b'\n_START_ARTICLE_\nBCS teorija\n_START_PARAGRAPH_\nBCS teorija (pavadinta pagal John Bardeen, Leon Neil Cooper ir John Robert Schrieffer) \xe2\x80\x93 pirmoji mikroskopin\xc4\x97 teorija, paai\xc5\xa1kinusi superlaidumo rei\xc5\xa1kin\xc4\xaf.\n_START_SECTION_\nAi\xc5\xa1kinimas\n_START_PARAGRAPH_\nBCS teorija teigia, kad superlaidumo rei\xc5\xa1kinys atsiranda d\xc4\x97l elektron\xc5\xb3 por\xc5\xb3 formavimosi, o pastarasis vyksta d\xc4\x97l to, jog elektronai vienas kit\xc4\x85 traukia, veikiami atomin\xc4\x97s gardel\xc4\x97s. Tu\xc5\xa1\xc4\x8dioje erdv\xc4\x97je elektronai vienas kit\xc4\x85 stumia, o ne traukia, tod\xc4\x97l por\xc5\xb3 formavim\xc4\x85si galima laikyti daugelio k\xc5\xabn\xc5\xb3 efektu._NEWLINE_\xc5\xa0alia esan\xc4\x8diose iliustracijose pateikiamas paprastas elektron\xc5\xb3 traukos mechanizmo paai\xc5\xa1kinimas. Galima \xc4\xafsivaizduoti, kad kristalin\xc4\x97 gardel\xc4\x97 i\xc5\xa1 prad\xc5\xbei\xc5\xb3 yra ideali. Tam tikroje vietoje atsirad\xc4\x99s neigiam\xc4\x85 kr\xc5\xabv\xc4\xaf turintis elektronas sukelia ma\xc5\xbe\xc4\x85 trikd\xc4\xaf (perturbacij\xc4\x85) \xe2\x80\x93 d\xc4\x97l Kulono j\xc4\x97gos pritraukia prie sav\xc4\x99s teigiamai \xc4\xafelektrintus gardel\xc4\x97s atomus. Palyginus su elektronais, atomai yra labai masyv\xc5\xabs, tod\xc4\x97l atsirad\xc4\x99s gardel\xc4\x97s pokytis yra ne\xc5\xbeymus. Be to, elektronai juda greitai, tod\xc4\x97l maksimali deformacija gardel\xc4\x97je bus stebima, kai elektronas bus toli nuo aptariamos deformacijos vietos. Kitas elektronas aptart\xc4\x85j\xc4\xaf gardel\xc4\x97s trikd\xc4\xaf jau\xc4\x8dia kaip j\xc4\x97ga, nes j\xc4\xaf gardel\xc4\x97s atomai traukia ta pa\xc4\x8dia Kulono j\xc4\x97ga. Rezultatas - efektin\xc4\x97 traukos j\xc4\x97ga tarp dviej\xc5\xb3 elektron\xc5\xb3.'